Is elektriese voertuie regtig die oplossing vir SA?Ek is erg oor elektriese voertuie – ek hou van die tegnologie en ek hou van hoe hulle ry – maar die nuutste e-tron laat my besluiteloos. Ons het onlangs die Audi e-tron Sportback 55 quattro S line onder hande gehad. Dit is ŉ D-segment‑sportnutsvoertuig met vierwielaandrywing. Aan die ontwerpkant is dit werklik ŉ mooi voertuig. Die “spieëltjies” wat net sulke armpies is wat kameras huisves, trek ongelooflik aandag. Die binneruim is werklik luuks – die materiale is puik en die bouwerk van ŉ hoogstaande gehalte. Die ergonomie is lieflik en die drie digitale skerms werk puik om elke denkbare brokkie inligting vir jou mooi uit te beeld. Ek hou nie van megafters soos die spieëltjiekamera nie. Ek kry dit eenvoudig nie goed genoeg gestel om mooi langs of agter die kar, óf die blindekol te kan sien nie. Onder die kap sit elektroniese motors wat 300 kW en 664 Nm bied. Werklik genoeg. Van 0‑100 km/h neem ŉ ratse 5,7 sekondes, en hy sal 200 km/h voluit snol. Audi maak aanspraak op ŉ reikafstand van tussen 369 en 440 km. Ek het baie oop pad gery tydens ons toets, so nader aan 300 km was meer in die kol vir dié toets. Dit is nogal swaar op krag. Ek het 29,2 kWh/100 km gehandhaaf. Swaar teenoor die 22,8 kWh/100 km wat ek in ŉ Porsche Taycan kon handhaaf. Op die pad toer die e‑tron soos ŉ droom. Die vering is indrukwekkend sag, al het die e‑tron op enorme 22”‑wiele geloop. Die padhouvermoë is in die kol en beter as wat ŉ mens van enige sportnutsvoertuig sal benodig. Ek is mal oor die e‑tron, maar ek glo nie dit is die beste oplossing in Suid-Afrika teen dié prys nie. Die argument van reikafstandangs is nie vir my geldig nie aangesien klante sterk laaiers in hul motorhuise gratis geïnstalleer kry. Op daai laaier sal dit nie langer as agt uur neem om die voertuig vol te laai van leeg af nie. Die openbare infrastruktuur begin ook baie sterk word. Maar vir dieselfde geld, kan jy ŉ hibriede Porsche Cayenne koop, met dieselfde spasie, dieselfde bougehalte en soortgelyke krag, maar met die voordeel van ŉ binnebrandenjin en ŉ 75 ℓ-brandstoftenk. Met só ŉ voertuig kry jy die voordeel van tussen 23 en 44 km op slegs elektriese krag in die stad, en 75 ℓ se brandstof om te gebruik op die oop pad – en die hele laaiproses vry te spring. Ek dink dus hibriede voertuie is ’n beter oplossing in Suid-Afrika as volle elektriese voertuie. Bygesê, dit is gedeeltelik ons regering se skuld. Dié e‑tron kos waarskynlik nader aan R1 miljoen op Europese markte, maar ons regering belas elektriese voertuie meer as binnebrandvoertuie in Suid-Afrika. Ongeveer 48% van dié voertuig se prys, sal belasting wees. As ons die e‑tron met sy direkte mededingers vergelyk, is die gehalte en krag daar, maar die ander twee, Jaguar se i-Pace en BMW iX, het ’n beter reikafstand. Die BMW s’n is in ŉ ander klas tussen 549 en 630 km. Die reeks lyk só: Die voertuig word gedek deur ŉ een jaar/onbeperkte km-waarborg en agt jaar/160 000 km-batterywaarborg sowel as ŉ vyf jaar/100 000 km- omvattende instandhoudingsplan. Die kompetisie lyk só: 75 ℓ‑petrol Indien jy verskeie voertuie het, en kan hou, is ŉ elektriese voertuig werklik fantasties. Dan moet jy beslis na die Audi, BMW, Jaguar en Porsche Taycan kyk. Ek dink egter indien jy een produk soek om aan al jou behoeftes te voldoen, is die hibriede Cayenne dalk die beste oplossing. Gaan toetsbestuur wel almal.